Die Verenigde Arabiese Emirate se nasionale krieketspan (Arabies: فريق الإمارات الوطني للكريكيت) is die nasionale krieketspan van die Verenigde Arabiese Emirate (VAE). Hulle word deur die Emiratiese Krieketraad (ECB, van Engels: Emirates Cricket Board) bestuur wat in 1989 ’n geaffilieerte lid van die Internasionale Krieketraad (IKR) en een jaar later ’n assosiaatlid geword het. Sedert 2005 is die IKR se administratiewe kantore in Doebai gesetel, terwyl die hoofkantoor nog steeds op Lord’s in Londen is. Die VAE is een van die opkomende EDI-spanne; hulle het die AKR-trofee tussen 2000 en 2006 vier keer agtereenvolgens gewen, en was ook naaswenners by drie ander geleenthede (in 1996, 1998 en 2008) sedert die toernooi se afskop. Hulle het die IKR-krieketwêreldbekerkwalifikasie in 1994 gewen en aan die Krieketwêreldbeker 1996 deelgeneem. Ander EDI-wedstryde is tydens die Asiatiese beker in 2004 en 2008 gespeel. Tydens die Krieketwêreldbekerkwalifikasie het hulle tweede na Skotland geëindig en sodoende vir die Krieketwêreldbeker 2015 gekwalifiseer en EDI-status tot in 2018 verkry. Krieket word in die Verenigde Arabiese Emirate oorwegend deur emigrante uit beide Indië en Pakistan (en hul nasate) gespeel, maar minder deur inheemse Emiratis.